Za policajce - nastava kockanja! (8/8/02) - 2002-08-08
Ako želite pohvatiti kockare-varalice, morate biti bolji od njih
Kockanje u kasinima i dalje se sve više širi Amerikom ostvarujući 30 milijardi dolara prometa svake godine. Kockarski saloni su zadimljeni, prigušenih svjetala, ispunjeni neprestanim zujanjem elektronskih igara i veselom grajom - od stolova gdje se igraju rulet i ajnc. No takva su mjesta također i puna prevaranata koji koštaju kasinoe godišnje i do pet posto njihova profita, što je više od milijarde dolara. U saveznoj državi Missouri hvatenje tih prevaranata i provođenje brojnih zakona o kockanju provodi prometna policija ove države - Highway Patrol. Kako javlja novinar Matt Hackworth, dio njihova posla jest da nauče i kockati. Nekoliko puta godišnje, više desetaka prometnih policajaca dođu ovdje u ovu običnu poslovnu zgradu u Jefferson Cityju, u Missouriju. Svaki dan tijekom dva tjedna silaze u podrum u tamnu sobu na čijem ulazu piše 'laboratorij za obuku'. No, upalite li svjetlo, ta tamna učionica iznenada zaživi: Automati za kockanje poredani su uzduž zidova. Dva ogromna stola za igre u sredini sobe i stolovi za ajnc popredani u obliku slova 'U' na kraju. "Vidite da izgleda na neki način kao kasino, to je stoga da se stekne osjećaj atmosfere kasina" - objašnjava Chris Baker, koordinator za obuku Povjerenstva za kontrolu kockanja u saveznoj državi Missouri. On je jedan od mozgova ove operacije. Soba je opremljena do najsitnijih pojedinosti kako bi policajci mogli dobiti osjećaj što ih čeka u jednom od pravih jednaest kasina u ovoj državi - od jarko crvenog tepiha do kamera na stropu. Svrha ovog laboratorija - kaže gospodin Baker - jest da se nauči kako u kasinu stvari uistinu funkcioniraju: "Ovdje na stolovima, igramo igru s kockama - craps - kako bismo ustanovili kakve su šanse za dobitak i kako se kladi na tu igru. A da biste ustanovili kako se stavljaju ulozi u toj igri, morate igrati. Može postati malo bučno kad to igrate, no još je uvijek pod kontrolom." U ovom podrumskom laboratoriju, prometni policjaci u uče igrati craps i ajnc na stolovima jednog u medjuvremenu zatvorenog kasina iz St. Louisa. Instruktori poput Chrisa Bakera, otvaraju automate kako bi policajcima prikazali način funkcioniranja kompjuterskog 'mozga' automata za igru...te način na koji ga se može - programirati za varanje. No postoje i oni koji ne vjeruju da će emulirana atmosfera kasina pomoći policajcima da uoče potencijalne prevarante. Dustin Marks je po vlastitom priznanju bivši prevarant na ajncu koji se promijenio. Napisao je dvije knjige o tome kako prevaranti mogu pobijediti kasino. On smatra kako bi bilo puno bolje da se ne dovode policajci s cesta u kasina, već da se koriste ljudi koji su već u kasinima: "Bilo bi bolje regrutirati ljude iz kasina i naučiti ih zakone, znate, kako se obavlja uhićenje i takve stvari. Znate vrlo je teško osobi s policijskim mentalitetom stopiti se s okruženjem kasina. Nije nemoguće, ali je vrlo teško." Možda teško, ali nužno - kažu dužnosnici ove savezne države i to ne samo da se uhvate prevaranti. Naime, nakon što policajci nauče kockati, moraju savladati i debele knjige propisa o kockanju. Nastava u razredima kazina u Missouriju košta godišnje oko sto tisuća dolara, a dužnosnici zaduženi za kontrolu kocke, ponudili su svoju 'učionicu' drugim državama za obuku...Države u kojima se nalaze kasina razmjenjuju informacije o prevarantima, jer - kako kažu - 'kockarski lopovi' uvijek su korak ispred onih koji patroliraju kasinom...tako da je dobro došla svaka informacija koja pomaže u otkrivanju prijevara.